Марко Ганчев
Портиерска балада

chitanka.info

Туй се викаше гавазин —

нямаше подобен нему.

Който бе от Пешо пазен,

бе опазен шеф, блазе му!

Ако няма те в тефтера,

той прегражда ти вратата

пъргаво като пантера,

с лапа малко по-космата.

Шефовете се меняха

като своите програми,

даже по-менливи бяха:

като своите мадами.

Но на входа им пазача

си стоеше постоянен,

бдейки да не ги закача

посетител непоканен.

И изглеждаше безсмъртен

той по горната причина,

но, разбира се, бе смъртен,

най-подир и той почина.

Свети Петър, портиера,

кимна му: „Колега, зная!“.

И негледайки в тефтера,

пусна го да влезе в рая.

2001

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.